Na temelju članka 15. stavak 2. Zakona o javnoj nabavi („Narodne novine“ broj 120/16.) i članka 54. stavak 1. Statuta Dječjeg vrtića „Olga Ban“ Pazin (Službene novine Grada Pazina 31/13. i 23/14.) Upravno vijeće Dječjeg vrtića „Olga Ban“ Pazin na 4. sjednici održanoj **4.ožujka 2019.g**. donosi

**PRAVILNIK O IZMJENAMA I DOPUNAMA**

**PRAVILNIKA**

**O PROVEDBI JEDNOSTAVNE NABAVE**

Članak 1.

U Pravilniku o provedbi jednostavne nabave KLASA: 003-05/17-01/02; URBROJ: 2163/01-09-17-1 od 16.ožujka 2017.g. u članku 5. briše se riječ „gradonačelnik“.

Članak 2.

U članku 8. stavak 4. mijenja se i glasi:

„Prije završetka postupka jednostavne nabave potrebna je suglasnost Upravnog vijeća, odnosno Gradonačelnika Grada Pazina za vrijednosti iznad 30.000 kn (s PDV-om).

Članak 3.

U članku 9. stavak 2. riječ „može“ zamjenjuje se u riječju „mora“.

Članak 4.

U članku 10. stavak 2. mijenja se i glasi:

„(2) Ako je cijena najpovoljnije ponude jednaka ili veća od 100.000,00 kn postupit će se po pravilima za provedbu postupka jednostavne nabave procijenjene vrijednosti jednake ili veće od 100.000,00 kn, a manje od 200.000,00 kn za robe i usluge, odnosno 500.000,00 kn za radove, osim u slučaju ako je već primijenjen članak 9.“

Članak 5.

U članku 12. stavak 2. iza točke 2. dodaje se točka 3. koja glasi:

„3. Brojčanu oznaku predmeta nabave – CPV“.

Dosadašnje točke 3. – 5. Postaju točke 4. – 6.

Dosadašnja točka 6. koja postaje točka 7. mijenja se i glasi:

„7. podatak o ponuditeljima kojima će se uputiti Poziv na dostavu ponuda, osim u slučaju iz članka 13. stavak 5.ovog Pravilnika,

Dosadašnja točke 7. postaje točke 8.

Članak 6.

U članku 13. stavak 2. točka 2. briše se.

Dosadašnje točke 3. i 4. postaju točke 2. i 3.

U stavak 6. iza točke 2. dodaje se točka 3. koja glasi:

„3. Brojčanu oznaku predmeta nabave – CPV“

Dosadašnje točke 3. – 7. postaju točke 4. – 8.

Točka 8. koja postaje točka 9. mijenja se i glasi:

„9. podatke o ponudi (sadržaj i način izrade ponude, način dostave, rok za dostavu ponude, način određivanja cijene ponude, rok valjanosti ponude, rok donošenja odluke o odabiru i sl.).

Dosadašnja točka 9. postaje točka 10.

Članak 7.

U članku 14. stavak 1. mijenja se i glasi:

„Kriterij za odabir najpovoljnije ponude može biti najniža cijeni i/ili ekonomski najpovoljnija ponuda.“

Iza stavka 3. dodaje se novi stavak 4. koji glasi:

„Ukoliko se primijeni kriterij ekonomski najpovoljnije ponude tada se mora u Pozivu detaljno razraditi i obrazložiti kriterije.“

Članak 8.

Članak 15. mijenja se i glasi:

„Ponude se u pravilu dostavljaju e-mailom, a mogu se dostaviti poštom ili osobno na adresu Naručitelja.

Ako se ponude predaju osobno ili poštom, dostavljaju se u zatvorenim omotnicama s naznakom naziva Naručitelja, naziva ponuditelja, naziva predmeta nabave i naznakom „ne otvaraj“.

Ponuda mora biti uvezena u cjelinu koja se ne može jednostavno fizički razdvojiti.

Ako se ponuda dostavlja e-mailom ne primjenjuju se stavci 2. i 3. ovoga članka.

Način dostave ponude propisat će se u Pozivu odnosno Zahtjevu.“

Članak 9.

U članku 16. iza stavka 4. dodaje se stavak 5. koji glasi:

„ Ako se ponuda sastoji od više dijelova ponuditelj mora u sadržaju ponude navesti od koliko se dijelova ponuda sastoji.“

Članak 10.

U članku 18. stavak 4. mijenja se i glasi:

„Zapisnik o otvaranju, pregledu i ocjeni ponuda sadrži:

1. naziv i sjedište Naručitelja
2. naziv predmeta nabave
3. procijenjenu vrijednost nabave
4. evidencijski broj nabave
5. brojčanu oznaku predmeta nabave – CPV
6. navod o roku za dostavu ponuda
7. datum i sat početka postupka pregleda i ocjene ponuda
8. imena i prezimena članova Povjerenstva naručitelja, osim u slučaju primjene članka 9. ovoga pravilnika
9. naziv i sjedište ponuditelja
10. cijenu ponude bez PDV-a i cijenu ponude s PDV-om, osim u slučaju ekonomski najpovoljnije ponude kada cijena nije jedini kriterij odabir,
11. podatke o pojašnjenju i/ili upotpunjavanju dokumentacije
12. ispunjenje uvjeta i zahtjeva iz poziva za dostavu ponuda (dokazi sposobnosti, jamstvo i sl.)
13. prikaz valjanosti ponuda prema obliku, sadržaju i cjelovitosti
14. razlog za odbijanje ponuda uz obrazloženje
15. analiza i reguliranja valjanih ponuda u skladu s kriterijima za odabir
16. prijedlog odgovornoj osobi naručitelja za donošenje odluke o odabiru najpovoljnijeg ponuditelja, odnosno odluke o poništenju postupka jednostavne nabave, s obrazloženjem, osim u slučaju primjene članka 9. ovoga Pravilnika“.

članak 11.

U članku 19. stavak 2. mijenja se i glasi:

„Ukoliko se utvrdi računska pogreška, ista će se ispraviti na vidljivi način i od ponuditelja zatražiti da prihvati ispravak računske pogreške u roku od tri dana od dana primitka obavijesti.“

Članak 12.

U članku 20. stavak 1. mijenja se i glasi:

„Ako su informacije ili dokumentacija koje je ponuditelj trebao dostaviti nepotpuni ili pogrešni ili se takvima čine ili ako nedostaju određeni dokumenti, Ravnateljica/Povjerenstvo može, poštujući načela jednakog tretmana i transparentnosti, zahtijevati od gospodarskih subjekata da dopune, razjasne, upotpune i/ili dostave nužne informacije ili dokumentaciju u primjerenom roku ne kraćem od tri dana.“

Članak 13.

U članku 22. stavak 1. mijenja se i glasi:

„Ravnateljica je obvezna na osnovi rezultata pregleda i ocjene ponuda odbiti:

1. ponudu ponuditelja koji nije dokazao svoju sposobnost u skladu s Pozivom odnosno Zahtjevom i odredbama ovog Pravilnika
2. ponudu koja nije cjelovita
3. ponudu koja je suprotna odredbama iz Poziva odnosno Zahtjeva
4. ponuda u kojoj cijena nije iskazana u apsolutnom iznosu, osim u slučaju kriterija ekonomski najpovoljnije ponude
5. ponudu za koju u skladu s člankom 20. ovog Pravilnika, nije uklonjen nedostatak, pogreška ili nejasnoća u utvrđenom roku
6. ponudu koja ne ispunjava uvjete vezane za svojstva predmeta nabave, te time ne ispunjava zahtjeve iz Poziva odnosno Zahtjeva
7. ponudu za koju ponuditelj nije pisanim putem prihvatio ispravak računske pogreške,
8. ponudu koja sadrži štetne odredbe
9. ponudu za koju se osnovano smatra da nije rezultat tržišnog natjecanja,
10. ponudu nepozvanog gospodarskog subjekta
11. ponudu ponuditelja koji je podnio najpovoljniju ponudu ako utvrdi da je cijena te ponude jednaka ili veća od praga za javnu nabavu male vrijednosti.“

Članak 14.

U članku 23. stavak 4.mijenja se i glasi:

„Odluka o odabiru najpovoljnije ponude u pravilu sadrži:

1. podatke o Naručitelju
2. predmet nabave
3. naziv ponuditelja čija je ponuda odabrana za sklapanje ugovora
4. cijena odabrane ponude, osim u slučaju kriterija ekonomski najpovoljnije ponude
5. razloge odabira, obilježja i prednosti odabrane ponude
6. razloge za odbijanje ponuda
7. datum donošenja odluke i potpis odgovorne osobe.“

Iza stavka 4. dolaze novi stavci 5. i 6. koji glase:

„(5) Rok za donošenje odluke o odabiru započinje teći slijedeći dan od dana isteka roka za dostavu ponude.

(6) Rok za donošenje odluke o odabiru mora biti primjeren i navodi se u pozivu.“

Dosadašnji stavci 5. i 6. postaju stavci 7. i 8.

Članak 15.

Članak 28. mijenja se i glasi:

„O Odluci o poništenju obavještavaju se svi ponuditelji/gospodarski subjekti.“

Članak 16.

U članku 29. riječ „donošenja“ zamjenjuje se riječju „dostave“.

Članak 17.

U članku 31. stavak 2. iza alineje 4. dodaje se alineja 5. koja glasi:

„- rok i mjesto izvršenja“

Dosadašnja alineja 5. postaje alineja 6.

Članak 18.

Iza članka 35. dodaje se novi članak 36. koji glasi:

„Ove Izmjene i dopune Pravilnika o provedbi jednostavne nabave stupaju na snagu danom donošenja.“

Članak 19.

Pročišćeni tekst ovog Pravilnika utvrdit će ravnateljica u roku od 60 dana od donošenja ovih Izmjena i dopuna Pravilnika o provedbi jednostavne nabave.

Predsjednica:

Hani Glavinić

KLASA: 003-05/19-01/01

URBROJ: 2163/01-09-19-1

*Sukladno članku 55. Statuta Dječjeg vrtića „Olga Ban“ Pazin (Službene novine Grada Pazina 31/13. i 23/14.) ovaj Pravilnik o Izmjenama i dopunama Pravilnika o provedbi jednostavne nabave stupio je na snagu danom donošenja a objavljen je na oglasnim mjestima Vrtića dana 5.ožujka 2019.*

*Tajnica:*

*Gabrijela Krizmanić*